## Educació agraïx el treball de les empreses de transport i conductors que han traslladat l’alumnat desplaçat en altres centres a causa de la riuada

*** El director general de Centres Docents ha participat en una taula redona sobre transport escolar al costat d’altres comunitats autònomes
* La Conselleria ha destinat més de 3 milions d’euros per a traslladar 3.288 alumnes afectats per les inundacions**

El director general de Centres Docents, Jorge Cabo, en representació de la Conselleria d’Educació, Cultura, Universitats i Ocupació, ha participat en la taula redona ‘Diàleg sobre transport escolar. Expectatives i reptes en les CA’, organitzada per l’Associació Nacional d’Empresaris de Transport en Autocars (ANETRA) en col·laboració amb la Unió Valenciana de Transportistes en Autocar (UVATRA).

Jorge Cabo ha començat agraint el treball de les empreses de transport i conductors que han traslladat l’alumnat que va haver de ser reallotjat en altres centres després de les inundacions del passat 29 d’octubre.

Durant la seua intervenció, el director general de Centres Docents ha explicat que “des de la Conselleria ens trobem amb una situació molt complexa i 3.288 alumnes van haver de ser desplaçats a altres centres educatius”. Per a fer-ho, la Conselleria d’Educació va fer diferents contractes d’emergència per a atendre de manera urgent “els centres que no estaven inclosos en el contracte de transport amb import de 3.125.277 euros”, ha assenyalat Cabo.

En esta trobada s’ha conversat sobre transport escolar des de la perspectiva de l’Administració per a compartir experiències que permeten millorar este servici essencial en l’educació de l’alumnat que depén d’esta prestació per a arribar als seus centres educatius.

En este sentit, Cabo ha destacat que durant el curs actual 2024-2025, un total de 44.104 alumnes de la Comunitat Valenciana s’han beneficiat d’este servici de transport escolar col·lectiu i ha recordat que en els dos últims cursos s’han establit 1.350 rutes per a cobrir les necessitats de trasllat de l’alumnat.

Així mateix, ha subratllat que també s’han concedit 7.314 ajudes de transport escolar individual en estos dos últims anys, de les quals 3.124 corresponen al curs 2023/2024 i 3.123 del curs 2024/2025.

El director general ha ressaltat que des de la Conselleria d’Educació s’han establit noves formes de comunicació entre els centres, empreses adjudicatàries i la mateixa responsable del contracte “per a agilitzar els tràmits i ha comentat diferents línies de futur en les quals s’està enfocant la seua direcció general com l’optimització de les rutes, la geolocalització, i la millora de la comunicació, amb suport en la digitalització i la IA”.

Finalment, Jorge Cabo ha indicat que la clau per a disposar d’un bon servici de transport escolar és “realitzar estudis previs de les necessitats que cal cobrir i analitzar els mitjans de l’Administració per a la licitació, l’execució i la distribució territorial per a dur a terme una gestió eficient”.

Fecha: 10/07/2025